Skryf nou in vir ATKV-Applous 2018Pretoria Boys High se koor in aksie tydens die finaal van ATKV-Applous 2017 in Pretoria. (Foto: Verskaf) Die ATKV-Applouskompetisie word vanjaar vir die 41ste keer aangebied. Hierdie jaar gaan dié bekende kompetisie op versoek van koorleiers ook vergesel word met ŉ koorwerkswinkel. Volgens Johan Esterhuizen, bestuurder: jeugprojekte, is sy span baie opgewonde oor vanjaar se kompetisie. “Vanjaar se Applous het slegs een ronde – die streeksfees. Elke streeksfees gaan egter ’n finaal in eie reg wees,” het hy gesê. Die koorwerkswinkels gaan aangebied word deur spesialiste op die gebied van koorsang, en onderwerpe soos repertorium, koorklank, stembou en intonasie sal onder meer behandel word. Die kategorieë waarin laerskoolkore kan inskryf, is Afrikaans (moedertaalsprekers), nie-Afrikaansmoedertaalsprekers en meer ervare senior en junior kore. Hoërskoolleerders kan meeding in kategorieë vir Afrikaans (moedertaalsprekers), nie-Afrikaansmoedertaalsprekers en meer ervare kore met subafdelings vir seunskore, meisieskore en gemengde kore. Volgens Martin Berger, ’n bekende in koorkringe, moet kore vir ATKV-Applous inskryf omdat hul deelname passie kweek. “Passie is belangrik, want dis die dryfveer wat ons help om vorentoe te beweeg. Musiek kan passie kweek. Musiek kan ook kuns en sosiale geregtigheid meebring.” “Deur musiek en koorsang kan ons bydra tot ’n beter en meer positiewe gemeenskap,” het Berger gesê. Skole en koorleiers het tot 2 Maart 2018 om hul skoolkore vir deelname aan die ATKV-Applousstreeksfeeste in te skryf. Vir meer inligting besoek www.atkv.org.za of kontak Bessie Keun by [email protected], Jacqueline Göttert by [email protected] of skakel 011 919 9038.